



















B. PAKUOTĖS LAPELIS

Pakuotės lapelis: informacija vartotojui

Montelukast Aurovitas 5 mg kramtomosios tabletės
6‑14 metų vaikams
montelukastas

Atidžiai perskaitykite visą šį lapelį, prieš Jums ar Jūsų vaikui pradedant vartoti vaistą, nes jame pateikiama Jums ar Jūsų vaikui svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jūsų vaikui, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų vaiko).
· Jeigu Jūsų vaikui pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?

1. Kas yra Montelukast Aurovitas ir kam jis vartojamas
2. Kas žinotina prieš vartojant Montelukast Aurovitas
3. Kaip vartoti Montelukast Aurovitas
4. Galimas šalutinis poveikis
5. Kaip laikyti Montelukast Aurovitas
6. Pakuotės turinys ir kita informacija


1.	Kas yra Montelukast Aurovitas ir kam jis vartojamas

Kas yra Montelukast Aurovitas
Montelukast Aurovitas yra leukotrienų receptorių antagonistas, blokuojantis medžiagas, vadinamas leukotrienais.

Kaip Montelukast Aurovitas veikia
Leukotrienai plaučiuose sukelia kvėpavimo takų susiaurėjimą ir patinimą. Blokuodamas leukotrienus, Montelukast Aurovitas palengvina astmos simptomus ir padeda ją kontroliuoti.

Kada Montelukast Aurovitas turi būti vartojamas
Gydytojas Montelukast Aurovitas skyrė astmai gydyti siekdamas, kad dieną ir naktį neatsirastų astmos simptomų.

· Montelukast Aurovitas gydomi 6‑14 metų vaikai pacientai, kurių būklę kiti vaistai kontroliuoja netinkamai ir jiems būtinas papildomas gydymas.
· Gali būti taikomas kaip alternatyvus gydymas Montelukast Aurovitas vietoj inhaliuojamųjų kostikosteroidų 6‑14 metų pacientams, kuriems pastaruoju metu dėl astmos neprireikė gerti kostikosteroidų ir nustatyta, kad jie nesugeba vartoti inhaliuojamųjų kostikosteroidų.
· Montelukast Aurovitas gali padėti išvengti fizinio krūvio sukeliamo kvėpavimo takų susiaurėjimo.

Gydytojas nustatys, kaip vartoti Montelukast Aurovitas, atsižvelgdamas į Jūsų vaiko astmos simptomus ir sunkumą.

Kas yra astma?
Astma yra liga, kuria sergama ilgai.

Sergant astma, gali pasireikšti toliau išvardytas poveikis.
· Dėl susiaurėjusių kvėpavimo takų pasunkėja kvėpavimas. Kvėpavimo takų susiaurėjimas pasunkėja ir palengvėja, tai priklauso nuo įvairių sąlygų.
· Jautrūs kvėpavimo takai reaguoja į daug dirgiklių, pvz., cigarečių dūmus, žiedadulkes, šaltą orą ar fizinį krūvį.
· Gali patinti kvėpavimo takų gleivinė (pasireikšti uždegimas).
Astmos simptomai yra kosulys, švokštimas ir ankštumo pojūtis krūtinėje.


2.	Kas žinotina prieš vartojant Montelukast Aurovitas

Pasakykite gydytojui apie bet kokias šiuo metu esančias ar buvusias vaiko medicinines problemas ar alergiją.

Montelukast Aurovitas vartoti draudžiama:
· jeigu Jums ar Jūsų vaikui yra alergija montelukastui arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti arba duoti Montelukast Aurovitas savo vaikui
· Jeigu Jūsų ar Jūsų vaiko astma ar kvėpavimas pasunkėja, nedelsdamas kreipkitės į gydytoją.
· Geriamasis Montelukast Aurovitas nėra skirtas ūminiam astmos priepuoliui nutraukti. Jei pasireiškia priepuolis, vykdykite Jums ar Jūsų vaikui duotus gydytojo nurodymus. Visada turėkite vaiko inhaliuojamųjų greitai veikiančių vaistų astmos priepuoliui nutraukti.
· Svarbu, kad Jūs ar Jūsų vaikas vartotų visus gydytojo skirtus vaistus nuo astmos. Kitų astmai gydyti skirtų vaistų, kuriuos Jūsų vaikas gydytojo nurodymu vartoja, pakeisti Montelukast Aurovitas 5 mg kramtomosiomis tabletėmis negalima.
· Kiekvienam pacientui vartojant vaistų nuo astmos ir atsiradus tokių simptomų kaip į gripą panašus negalavimas, dilgčiojimo, badymo ar tirpimo pojūtis rankose ir kojose, kvėpavimo simptomų pasunkėjimas ir (arba) išbėrimas, būtina kreiptis į gydytoją.
· Jūs ir Jūsų vaikas negali vartoti acetilsalicilo rūgšties (aspirino) ar vaistų nuo uždegimo (dar vadinamų nesteroidiniais vaistais nuo uždegimo arba NVNU) tuo atveju, jei minėti medikamentai sukelia astmos pasunkėjimą.

Įvairaus amžiaus pacientams, gydytiems montelukastu, buvo pranešta apie įvairius neuropsichinius reiškinius (pvz., elgesio ir nuotaikos pokyčius, depresiją ir mintis apie savižudybę) (žr. 4 skyrių). Jeigu Jums arba Jūsų vaikui vartojant montelukastą atsiranda tokių simptomų, kreipkitės į savo arba jo gydytoją.

Vaikams ir paaugliams
Neduokite šio vaisto vaikams, kurie yra jaunesni nei 6 metų amžiaus.
Vaikams, jaunesniems nei 18 metų amžiaus, atsižvelgiant į amžiaus grupes, yra įvairių šio vaisto formų.

Kiti vaistai ir Montelukast Aurovitas
Jeigu Jūsų vaikas vartoja arba neseniai vartojo kitų vaistų, įskaitant įsigytus be recepto, arba dėl to nesate tikri, apie tai pasakykite gydytojui arba vaistininkui.

Kai kurie vaistai gali keisti Montelukast Aurovitas poveikį, o Montelukast Aurovitas – kitų vartojamų vaistų poveikį.

Jei Jūs ar Jūsų vaikas vartoja toliau išvardytų vaistų, pasakykite apie tai gydytojui prieš gydymo Montelukast Aurovitas pradžią:
· fenobarbitalį (juo gydoma epilepsija).
· fenitoiną (juo gydoma epilepsija).
· rifampiciną (juo gydoma tuberkuliozė ir kai kurios kitos infekcinės ligos).

Montelukast Aurovitas vartojimas su maistu
Montelukast Aurovitas 5 mg kramtomųjų tablečių negalima vartoti prieš pat valgį: jas reikia vartoti likus mažiausiai 1 valandai iki valgio ar praėjus mažiausiai 2 valandoms po jo.

Nėštumas ir žindymo laikotarpis

Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku.

Nėštumas
Jūsų gydytojas įvertins ar šiuo metu Jus galite vartoti Montelukast Aurovitas.

Žindymas
Ar montelukasto atsiranda moters piene, nežinoma. Jeigu maitinate krūtimi ar planuojate pradėti žindymą, prieš Montelukast Aurovitas vartojimą turite pasitarti su gydytoju.

Vairavimas ir mechanizmų valdymas
Montelukast Aurovitas poveikio gebėjimui vairuoti ar valdyti mechanizmus nesitikima. Visgi individualus poveikis kai kuriems asmenims gali skirtis. Tam tikras šalutinis poveikis (pvz., galvos svaigimas ir mieguistumas) pasireiškė kai kuriems montelukastą vartojantiems pacientams, gali turėti įtakos gebėjimui vairuoti ar valdyti mechanizmus.

Montelukast Aurovitas sudėtyje yra aspartamo ir natrio
Kiekvienoje šio vaisto kramtomojoje tabletėje yra 1,5 mg aspartamo. Aspartamas yra fenilalanino šaltinis. Jis gali būti kenksmingas Jums arba Jūsų vaikui, jei Jūs ar Jūsų vaikas sergate fenilketonurija, reta genetine liga, kuria sergant fenilalaninas kaupiasi organizme, nes organizmas negali jo tinkamai pašalinti.
Šio vaisto kramtomojoje tabletėje yra mažiau nei 1 mmol (23 mg) natrio, t.y. jis beveik neturi reikšmės.


3.	Kaip vartoti Montelukast Aurovitas

· Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.
· Jūs ar Jūsų vaikas galite vartoti tik vieną Montelukast Aurovitas tabletę per parą, kaip kad nurodė gydytojas,
· Tablečių reikia vartoti net tuo atveju, jei Jums ar Jūsų vaikui simptomų nėra arba jei prasidėjo ūminis astmos priepuolis.

Vartojimas 6-14 metų vaikams
Rekmenduojama dozė yra vieną Montelukast Aurovitas 5 mg kramtomąją tabletę.

Jei Jūs ar Jūsų vaikas vartojate Montelukast Aurovitas, turite būti tikras, kad Jūs ar Jūsų vaikas nevartojate jokio kito vaisto, kuriame yra tos pačios veikliosios medžiagos, t. y. montelukasto.

Šis vaistas vartojamas per burną.

Prieš vartojant tabletes reikia sukramtyti.

Montelukast Aurovitas 5 mg kramtomųjų tablečių negalima vartoti prieš pat valgį; jas reikia vartoti likus mažiausiai 1 valandai iki valgio ar praėjus mažiausiai 2 valandoms po jo.

Ką daryti jeigu Jūs/Jūsų vaikas pavartojote per didelę Montelukast Aurovitas dozę
Nedelsdamas kreipkitės į vaiko gydytoją.

Perdozavus, šalutinio poveikio dažniausiai neatsiranda. Dažniausiai perdozavusiems suaugusiems žmonėms ir vaikams atsiradę simptomai yra pilvo skausmas, mieguistumas, troškulys, galvos skausmas, vėmimas ir pernelyg didelis aktyvumas.

Pamiršus pavartoti arba vaikui duoti pavartoti Montelukast Aurovitas
Stenkitės Montelukast Aurovitas vartoti taip, kaip nurodyta. Vis dėlto jeigu Jūs ar Jūsų vaikas praleidote dozę, vaisto toliau reikia vartoti įprastai viena kramtomąją tabletę kartą per parą.
Negalima vartoti dvigubos dozės norint kompensuoti praleistą dozę.

Jeigu Jūs ar Jūsų vaikas nutraukiate Montelukast Aurovitas vartojimą
Gydomasis Montelukast Aurovitas poveikis nuo astmos Jums ar Jūsų vaikui pasireikš tik tuo atveju, jei vaisto vartojama nuolat.
Svarbu, kad Montelukast Aurovitas būtų vartojama tiek laiko, kiek nurodė gydytojas. Tai padės kontroliuoti Jūsų ar Jūsų vaiko astmą.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Klinikinių montelukasto 5 mg kramtomųjų tablečių tyrimų metu dažniausiai pasireiškęs (gali pasireikšti daugiau kaip 1 iš 10 žmonių) ir, manoma, su montelukasto vartojimu susijęs šalutinis poveikis buvo:
· galvos skausmas.

Be to, klinikinių montelukasto 10 mg plėvele dengtų tablečių tyrimų metu pasireiškė toks papildomas šalutinis poveikis:
· pilvo skausmas.

Toks poveikis paprastai buvo lengvas ir dažniau pasireiškė Montelukast Aurovitas gydytiems pacientams, palyginti su placebo (piliulių, kuriose nėra veikliosios medžiagos) vartojusiais žmonėmis.

Rimtas šalutinis poveikis

Nedelsdami kreipkitės į vaiko gydytoją, jei pastebėjote bet kurį iš toliau išvardytų šalutinių reiškinių, kurie gali būti sunkūs ir kuriems jūsų vaikui gali prireikti skubios medicininės pagalbos.

Nedažni šalutinio poveikio reiškiniai: gali pasireikšti rečiau kaip 1 iš 100 asmenų
· alerginės reakcijos, įskaitant kvėpavimą bei rijimą pasunkinti galintį veido, lūpų, liežuvio ir (arba) gerklės patinimą,
· su elgesiu ir nuotaika susijęs poveikis: baimingas susijaudinimas, įskaitant agresyvų elgesį ar priešiškumą, depresija,
· traukuliai.

Reti šalutinio poveikio reiškiniai: gali pasireikšti rečiau kaip 1 iš 1 000 asmenų
· sustiprėjęs polinkis kraujuoti,
· dažnas širdies plakimas (palpitacija),
· drebulys.

Labai reti šalutinio poveikio reiškiniai: gali pasireikšti rečiau kaip 1 iš 10 000 asmenų
simptomų derinys (Čargo-Strauso (Churg-Strauss) sindromas): į gripą panašus negalavimas, dilgčiojimo, badymo ar tirpimo pojūtis rankose ir kojose, kvėpavimo simptomų pasunkėjimas ir (arba) išbėrimas,
· mažas trombocitų kiekis,
· su elgesiu ir nuotaika susijęs poveikis: haliucunacijos, dezorientacija, mintys apie savižudybę ir su savižudybe susijęs elgesys,
· plaučių pabrinkimas (uždegimas),
· sunki odos reakcija (daugiaformė eritema), kuri gali atsirasti be jokių pradinių požymių,
· hepatitas (kepenų uždegimas).

Kitas šalutinis poveikis, apie kurį pranešta vaistui esant rinkoje

Labai dažni šalutinio poveikio reiškiniai: gali pasireikšti daugiau kaip 1 iš 10 asmenų
· viršutinių kvėpavimo takų infekcija,

Dažni šalutinio poveikio reiškiniai: gali pasireikšti rečiau kaip 1 iš 10 asmenų
· viduriavimas, pykinimas, vėmimas,
· bėrimas,
· karščiavimas,
· padidėjęs kepenų fermentų kiekis.

Nedažni šalutinio poveikio reiškiniai: gali pasireikšti rečiau kaip 1 iš 100 asmenų
· su elgesiu ir nuotaika susijęs poveikis: nenormalūs sapnai, įskaitant košmarus, miego sutrikimas, lunatizmas, dirglumas, nerimas, nenustygstamumas,
· galvos svaigimas, apsnūdimas, dilgčiojimo, badymo ar tirpimo pojūtis
· kraujavimas iš nosies
· burnos džiūvimas, nevirškinimas,
· kraujosruvos, niežulys, dilgėlinė,
· sąnarių ar raumenų skausmas, raumenų mėšlungis,
· šlapinimasis į lovą vaikams,
· silpnumas/nuovargis, bloga savijauta, patinimas.

Reti šalutinio poveikio reiškiniai: gali pasireikšti rečiau kaip 1 iš 1 000 asmenų
· su elgesiu ir nuotaika susijęs poveikis: dėmesio sutrikimas, atminties susilpnėjimas, nekontroliuojami raumenų judesiai.

Labai reti šalutinio poveikio reiškiniai: gali pasireikšti rečiau kaip 1 iš 10 000 asmenų
· jautrūs raudoni mazgeliai po oda, dažniausiai blauzdose (mazginė eritema),
· elgesio ir nuotaikos pokyčiai: obsesiniai-kompulsiniai simptomai,
· mikčiojimas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Montelukast Aurovitas

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti gamintojo pakuotėje, kad preparatas būtų apsaugotas nuo šviesos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Montelukast Aurovitas kramtomųjų tablečių sudėtis
· Veiklioji medžiaga yra montelukastas.
Kiekvienoje kramtomojoje tabletėje yra 5 mg montelukasto (montelukasto natrio druskos pavidalu).
· Pagalbinės medžiagos yra manitolis (E 421), mikrokristalinė celiuliozė, kroskarmeliozės natrio druska, hidroksipropilceliuliozė, aspartamas (E 951), raudonasis geležies oksidas (E 172), juodųjų vyšnių skonio medžiaga (sudėtyje yra glicerolio triacetato (E1518)), magnio stearatas. Žr. 2 skyrių ,,Montelukast Aurovitas sudėtyje yra aspartamo ir natrio“.

Montelukast Aurovitas kramtomųjų tablečių išvaizda ir kiekis pakuotėje
Tabletės yra rausvos, taškuotos, apvalios, šiek tiek išgaubtos, ant vienos tablečių pusės įspausta „X“, kitoje „53“.

Pakuotėje yra 28 kramtomosios tabletės lizdinėse plokštelėse.

Registruotojas eksportuojančioje valstybėje ir gamintojas

Registruotojas
Aurovitas Pharma Polska Sp. z o.o.
ul. Sokratesa 13D lokal 27
01-909 Warszawa
Lenkija

Gamintojas
APL Swift Services (Malta) Limited
HF26, Hal Far Industrial Estate, Hal Far
Birzebbugia, BBG 3000
Malta

Lygiagretus importuotojas
UAB „Niromed“
Žirmūnų g. 139A
LT-09120 Vilnius
Lietuva

Perpakavo
LABOR Przedsiębiorstwo Farmaceutyczno-Chemiczne sp. z o.o.
Ul. Długosza 49,
51-162 Wrocław,
Lenkija

arba

UAB „Entafarma“
Klonėnų vs. 1,
LT-19156 Širvintų r. sav.
Lietuva

Šis pakuotės lapelis paskutinį kartą peržiūrėtas 2026-08-28.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

Lygiagrečiai importuojamas vaistas nuo referencinio vaisto skiriasi išvaizda: referencinio vaisto tabletės marmurinės išvaizdos, nuožulniais kraštais, ant vienos pusės užrašyta ,,5“, lygiagrečiai importuojamo vaisto tabletės taškuotos, vienoje jų pusėje įspausta „X“, o kitoje – „53“; pagalbinėmis medžiagomis: referencinio vaisto sudėtyje juodųjų vyšnių skonio medžiagos sudėtyje yra glicerolio triacetatas, lygiagrečiai importuojamo - dirbtinis vyšnių aromatas, modifikuotas krakmolas; laikymo sąlygomis: lygiagrečiai importuojamą vaistą laikyti ne aukštesnėje kaip 25 °C temperatūroje, gamintojo pakuotėje, kad vaistas būtų apsaugotas nuo drėgmės.

